section_heading: Životopis
paragraph_text: Kao pripadnik Hrvatsko-slavonske vojske, pod glavnim zapovjedništvom bana Jelačića, sudjelovao je u mnogim bitkama u Ugarskoj tijekom revolucionarne 1848. godine, kao što su Bitka kod Pákozda, Bitka kod Schwechata i druge. Vrlo brzo došla su i nova promaknuća, u čin bojnika već 14. prosinca 1848., u čin potpukovnika 24. prosinca 1849., a u čin pukovnika 12. rujna 1851. U međuvremenu je, dana 9. kolovoza 1849., postao Jelačićev osobni pobočnik, a krajem 1852. postavljen je za zapovjednika novoosnovane banove 46. pješačke pukovnije. U studenom 1850. dobio je od cara i kralja Franje Josipa I. plemićki naslov viteza.